Diari Oficial de la Generalitat Valenciana


Sumari del DOGV 7950, del 03-01-2017 (2016/10929)

RESOLUCIÓ de 23 de desembre de 2016, del director general de Relacions amb les Corts, per la qual es disposa la publicació del conveni entre el Consell General del Poder Judicial, la Generalitat i la Federació Valenciana de Municipis i Províncies (FVMP) sobre la detecció de supòsits de vulnerabilitat en ocasió del llançament d'habitatge familiar i mesures de caràcter social.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7950

Data del DOGV
:   03-01-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/10413


Data del document
:   23-12-2016

Organisme emissor
:   Presidència de la Generalitat

Tipus de document
:   Resolució

RESOLUCIÓ de 23 de desembre de 2016, del director general de Relacions amb les Corts, per la qual es disposa la publicació del conveni entre el Consell General del Poder Judicial, la Generalitat i la Federació Valenciana de Municipis i Províncies (FVMP) sobre la detecció de supòsits de vulnerabilitat en ocasió del llançament d'habitatge familiar i mesures de caràcter social. [2016/10749]  
El Consell General del Poder Judicial, la Generalitat i la Federació Valenciana de Municipis i Províncies (FVMP) han subscrit, prèvia tramitació reglamentària, el dia 14 de novembre de 2016, un conveni sobre la detecció de supòsits de vulnerabilitat en ocasió del llançament d'habitatge familiar i mesures de caràcter social.  
En compliment del que estableix l'article 20 del Decret 176/2014, de 10 d'octubre, del Consell, és procedent la publicació en el Diari Oficial de la Generalitat Valenciana del conveni esmentat, que ha quedat inscrit en el Registre de Convenis de la Generalitat amb el número 933/2016 i que figura com a annex d'aquesta resolució.  
  
València, 23 de desembre de 2016.- El director general de Relacions amb les Corts: Antonio Torres Salvador.  
  
  
Conveni de col·laboració entre el Consell General del Poder Judicial, la Generalitat i la Federació Valenciana de Municipis i Províncies (FVMP), sobre la detecció de supòsits de vulnerabilitat en ocasió del llançament d'habitatge familiar i mesures de caràcter social  
  
  
València, 14 de novembre de 2016  
  
Reunits  
D'una banda, Carlos Lesmes Serrano, en representació del Consell General del Poder Judicial, expressament facultat per al present acte per acord del Ple del Consell General del Poder Judicial de 9 de desembre de 2013, Reial decret 979/2013, de 10 de desembre (BOE 11.12.2013), en l'exercici de les facultats que li atribueix l'article 585 de la Llei orgànica 6/1985, d'1 de juliol, del poder judicial, modificada per la Llei orgànica 4/2013, de 28 de juny, de reforma del Consell General del Poder Judicial, a qui se li reconeix la plena capacitat legal necessària per a subscriure el present conveni.  
D'altra banda, Ximo Puig i Ferrer, president de la Generalitat.  
I d'una altra, Rubén Alfaro Bernabé, en qualitat de president de la Federació Valenciana de Municipis i Províncies (d'ara endavant FVMP), amb domicili social al carrer Guillem de Castro, número 46, 1r (CP 46753), de València, en virtut de les competències que li atorga l'article 35.1 dels seus estatuts.  
Les parts, en la representació que respectivament ostenten, han decidit subscriure el present conveni sobre la detecció de supòsits de vulnerabilitat en ocasió del llançament o desnonament d'habitatge en què el deutor o l'inquilí tinga la seua residència familiar habitual, per a possibilitar l'adopció de mesures de caràcter social, en els termes que a continuació  
  
Exposen  
Primer. Que el Consell General del Poder Judicial, de conformitat amb l'article 122.2 de la Constitució, i amb els articles 558 i següents de la Llei 6/1985, d'1 de juliol, del poder judicial, és l'òrgan de govern del poder judicial, exerceix les seues competències en tot el territori nacional i el seu president ostenta la representació del poder judicial i del mateix Consell.  
Segon. Que l'Estatut d'Autonomia de la Comunitat Valenciana, aprovat per la Llei orgànica 5/1982, d'1 de juliol, d'Estatut d'Autonomia de la Comunitat Valenciana, reformat per la Llei orgànica 1/2006, de 10 d'abril, estableix en l'article 36 que, en relació amb l'Administració de Justícia, correspon a la comunitat autònoma exercir totes les facultats que les lleis orgàniques del Poder judicial i del Consell General del Poder Judicial reconeguen o atribuïsquen al Govern de l'Estat.  
En aquesta clàusula estatutària es troba l'origen del traspàs a la Comunitat Valenciana de les funcions que exercia l'Administració de l'Estat en matèria de provisió de mitjans personals, materials i econòmics per al funcionament de l'Administració de Justícia.  
  
Tercer. Que la Vicepresidència i la Conselleria d'Igualtat i Polítiques Inclusives, i les conselleries de Justícia, Administració Pública, Reformes Democràtiques i Llibertats Públiques, i d'Habitatge, Obres Públiques i Vertebració del Territori, tenen competències, respectivament, en matèria de serveis socials, habitatge i justícia, d'acord amb el que disposen els decrets del Consell 152/2015, de 18 de setembre, 159/2015, de 18 de setembre, i 154/2015, de 18 de setembre, pels que s'estableix l'estructura orgànica i funcional de les dites conselleries.  
  
Quart. Que la Federació Valenciana de Municipis i Províncies (FVMP) és una associació constituïda pels ens locals que voluntàriament ho decidisquen, i gaudeix de personalitat jurídica plena i pública per al desenvolupament de les funcions que li són inherents, com també de plena capacitat per a subscriure convenis i contraure compromisos i obligacions. Entre els seus fins figura la representació i defensa de les entitats locals, la promoció de les competències locals i qualsevol altre fi que afecte o incidisca directament o indirectament en els seus associats.  
Cinqué. Que els articles 6 i 11 de la Llei 5/1997, de 25 de juny, per la qual es regula el sistema de serveis socials a la Comunitat Valenciana, estableix com a competències dels ajuntaments els serveis socials generals.  
Sisé. Que de conformitat amb el que disposa l'article 6.1 de la Llei 30/1992, de 26 de novembre, de règim jurídic de les administracions públiques i del procediment administratiu comú, les administracions públiques poden establir convenis de col·laboració amb altres entitats públiques i jurídiques subjectes al dret privat.  
Seté. Que la situació de crisi econòmica dels últims anys motiva que molts ciutadans es troben immersos en procediments d'execució que acaben en la subhasta i adjudicació dels seus habitatges, amb el consegüent risc d'exclusió social de milers de famílies. La qual cosa ha provocat l'adopció de successives mesures de política econòmica que, no obstant això, han de completar-se amb altres que permeten la seua extensió als particulars amb la finalitat de mitigar aquesta situació.  
  
Huité. En aquest sentit, el Reial decret llei 8/2011, d'1 de juliol, va elevar el nivell d'inembargabilitat en el cas de deutors que hagueren perdut el seu habitatge habitual fins al 150 % del salari mínim interprofessional, va augmentar del 50 % al 60 % del valor de taxació el límit mínim per a l'adjudicació de l'immoble, i va reduir al 20 % el depòsit exigit per a prendre part en la subhasta.  
D'altra banda, el Reial decret llei 6/2012, de 9 de març, de mesures urgents de protecció de deutors hipotecaris, va aprovar el denominat Codi de Bones Pràctiques, i el Reial decret llei 27/2012, de 15 de novembre, de mesures urgents per a reforçar la protecció als deutors hipotecaris, va establir a més la suspensió immediata i per un termini de dos anys dels desnonaments dels deutors que es troben en una situació d'especial risc d'exclusió en els termes que preveu la mateixa norma.  
  
Aquestes mesures legislatives es completen amb la Llei 1/2013, de 14 de maig, de mesures per a reforçar la protecció als deutors hipotecaris, reestructuració de deute i lloguer social. S'hi contempla la suspensió immediata i per un termini de dos anys dels desnonaments decretats en qualsevol procés judicial d'execució hipotecària o venda extrajudicial pel qual s'adjudique al creditor l'habitatge habitual de persones pertanyents a famílies que es troben en una situació d'especial risc d'exclusió. Així mateix, es modifica l'article 114 de la Llei hipotecària per a establir el límit als interessos de demora dels préstecs o crèdits per a l'adquisició d'habitatge habitual, que no podran superar tres vegades l'interès legal dels diners i només podran meritar-se sobre el principal pendent de pagament. Inclou també altres mesures, com la fixació del valor de taxació de les finques en els procediments de venda extrajudicial, que no podrà ser inferior al 75 % del valor de taxació; l'obligació de les entitats de crèdit d'acceptar qualsevol taxació del bé aportada pel client, sempre que siga certificada per un taxador homologat; l'enfortiment dels drets d'informació al client en la contractació dels préstecs hipotecaris; la regulació i el tractament processal de les clàusules abusives en els procediments d'execució; la limitació de la responsabilitat personal del deutor subsegüent a l'execució hipotecària de l'habitatge habitual quan concórreguen determinades circumstàncies; la limitació dels interessos de demora d'hipoteques constituïdes sobre l'habitatge habitual; i la regulació completa de les mesures urgents de protecció de deutors hipotecaris sense recursos, modificant el Reial decret llei 6/2012, de 9 de març, incloent-hi el Codi de Bones Pràctiques, que comprèn mesures prèvies a l'execució hipotecària, tendents a la reestructuració dels deutes, mesures complementàries, que es resumeixen en un quitament del deute, i mesures substitutives de l'execució hipotecària, que consisteixen en la dació en recompensa de l'habitatge habitual.  
  
  
Amb posterioritat han sigut dictats el Reial decret llei 1/2015, de 27 de febrer, de mecanisme de segona oportunitat, reducció de càrrega financera i altres mesures d'ordre social, i la Llei 25/2015, de 28 de juliol, sobre les mateixes matèries. Ambdues normes, a més de modificar els requisits per a considerar quan es produeixen situacions de risc d'exclusió social i perquè es considere que concorren circumstàncies familiars d'especial vulnerabilitat, van prolongar el termini de suspensió dels llançaments previst en la Llei 1/2013 durant els quatre anys següents a la seua entrada en vigor. Al mateix temps, van modificar el règim d'adhesió al Codi de Bones Pràctiques per a la reestructuració viable dels deutes amb garantia hipotecària sobre l'habitatge habitual.  
  
Nové. Que la situació actual de crisi econòmica no afecta exclusivament el mercat hipotecari, sinó que estén els seus efectes a l'arrendament d'habitatge. A pesar de les successives reformes que han intentat flexibilitzar el sector i garantir la salvaguarda dels drets i interessos d'ambdós parts, arrendador i arrendatari, la disminució o pèrdua de la capacitat econòmica porta en molts casos al desnonament per falta de pagament de la renda.  
Deu. El Consell General del Poder Judicial, la Generalitat i la Federació Valenciana de Municipis i Províncies coincideixen en el diagnòstic exposat i en la necessitat d'abordar, conjuntament i coordinadament, mesures que donen resposta a les situacions de vulnerabilitat que pogueren detectar-se en el curs dels procediments judicials, o per l'Administració de Justícia en l'exercici de la seua labor.  
En definitiva, es tracta que les persones en situació d'especial risc d'exclusió i vulnerabilitat troben una resposta de les administracions, sensible i adequada, en el marc de la normativa vigent.  
  
Pel que s'ha exposat, les parts acorden firmar el present conveni de col·laboració amb base en les següents  
  
Clàusules  
  
Primera. Objecte del conveni  
El present conveni de col·laboració té per objecte establir un protocol d'actuació en aquells supòsits en què, amb motiu d'un desnonament derivat d'un procediment d'execució hipotecària o d'un desnonament per falta de pagament de la renda, segons el parer de l'autoritat judicial, s'observe una situació d'especial vulnerabilitat o exclusió social que determine la conveniència o necessitat d'intervenció.  
En aquest cas, comunicarà la dita circumstància als serveis socials de la Generalitat, dependents de la Vicepresidència i Conselleria d'Igualtat i Polítiques Inclusives, o d'un determinat ajuntament, perquè aquests ho traslladen a l'organisme competent perquè, prèvia realització de les comprovacions que es consideren necessàries, l'Administració autonòmica o local puga adoptar la decisió oportuna i, si és el cas, si es compleixen els requisits exigits, s'incloga els afectats per pèrdua del seu habitatge habitual en els programes de reallotjament d'afectats per execucions hipotecàries, gestionats per l'Entitat d'Infraestructures de la Generalitat (EIGE) de la Conselleria d'habitatge, Obres Públiques i Vertebració del Territori.  
  
Segona. Protocol d'actuació  
Als efectes del present conveni, cal distingir entre les dues situacions que poden provocar el desnonament:  
1. Procediments d'execució hipotecària que versen sobre habitatge habitual.  
- Les parts del conveni adoptaran les mesures oportunes, incloent-hi les mesures informatives i formatives necessàries, a fi que, quan l'òrgan judicial que conega de l'assumpte observe que no s'ha informat el deutor hipotecari de manera clara i veraç del contingut i possibilitats previstes en el Codi de Bones Pràctiques Bancàries contingut en el Reial decret llei 6/2012, de 9 de març, puga adoptar les mesures oportunes, sempre compatibles amb les lleis de procediment i amb respecte de les seues normes, que permeten el deutor accedir a un fullet informatiu sobre el contingut essencial de les mesures prèvies, complementàries o substitutives de l'execució establides en el codi esmentat, o qualssevol altres que pogueren aprovar-se en el futur amb relació a la matèria de què es tracta, a fi que el destinatari puga, si és el cas, dirigir-se a l'entitat creditora i proposar-li aquelles mesures que considere oportunes.  
  
- Les parts del conveni adoptaran, així mateix, les mesures oportunes perquè, quan en el desenvolupament d'un llançament es constate per l'òrgan judicial o pels serveis comuns d'execució una eventual situació d'especial vulnerabilitat o risc d'exclusió social, puga la Comissió Judicial donar immediat compte a l'òrgan judicial que conega de l'assumpte, de tal forma que li permeta comunicar als serveis socials l'existència de la situació esmentada, amb estricta observança de la legislació en matèria de protecció de dades de caràcter personal, a fi que duguen a terme la valoració de les circumstàncies concurrents i escometen les actuacions que siguen procedents, i puga l'òrgan jurisdiccional adoptar, a la vista de tals circumstàncies, la resolució que considere escaient amb vista a la suspensió del llançament, sempre de conformitat amb les lleis processals.  
- Verificada la comunicació i examinada la situació, el departament administratiu corresponent adoptarà la decisió que pertoque i que podrà consistir a formular una proposta d'intervenció, que podrà traslladar a l'Entitat d'Infraestructures de la Generalitat (EIGE) si concorren els requisits per a la seua inclusió en el programa de reallotjament d'afectats per pèrdua del seu habitatge habitual, o declinar-la, per considerar que les circumstàncies no permeten concloure que es tracte d'una situació que entre en el marc o esfera d'actuació dels serveis socials. Una o altra decisió es comunicarà a l'òrgan judicial, el qual, si la proposta fóra positiva, procurarà adequar la tramitació per a garantir la tutela i efectivitat dels interessos legítims d'ambdues parts, sempre amb estricte compliment de les lleis processals.  
  
2. Procediments de desnonament d'habitatge habitual per falta de pagament de la renda o quantitats el pagament de les quals corresponga a l'arrendatari.  
- Les parts del conveni adoptaran les mesures oportunes, incloent-hi les mesures informatives i formatives necessàries, a fi que, quan l'òrgan judicial que conega de l'assumpte aprecie, en admetre's a tràmit la demanda de desnonament per falta de pagament i efectuar-se el requeriment de pagament i desallotjament, que l'arrendatari es troba en una situació d'especial vulnerabilitat o exclusió social, puga facilitar-li o indicar-li l'existència de fullets informatius dels serveis i programes d'assistència social, siguen de l'Administració autonòmica o de l'Administració local, a través de diputacions o ajuntaments.  
- Les parts del conveni adoptaran les mesures oportunes, incloent-hi les de caràcter informatiu i formatiu, a fi que, quan durant la tramitació d'un procediment de desnonament per falta de pagament l'òrgan judicial detecte una situació d'especial vulnerabilitat, puga traslladar a la Vicepresidència i Conselleria d'Igualtat i Polítiques Inclusives de la Generalitat o als serveis socials del corresponent ajuntament, sempre amb respecte a les normes de procediment i amb estricte respecte a les normes sobre protecció de dades de caràcter personal, a fi que l'Administració duga a terme l'examen de la situació i, en el cas que siga escaient, adopte les mesures encaminades per a assegurar l'actuació dels serveis socials, bé propis, bé de les entitats locals.  
  
- Les parts del conveni adoptaran, així mateix, les mesures oportunes perquè, quan en el desenvolupament d'un llançament es constate per l'òrgan judicial o pels serveis comuns d'execució una eventual situació d'especial vulnerabilitat o risc d'exclusió social, puga la Comissió Judicial donar immediat compte a l'òrgan judicial que conega de l'assumpte, de tal forma que permeta aquest comunicar als serveis socials l'existència de la situació esmentada, sempre amb observança de les normes reguladores de la protecció de dades de caràcter personal, a fi que es duga a terme la valoració de les circumstàncies concurrents, s'escometen les actuacions escaients, i puga l'òrgan jurisdiccional adoptar, a la vista de tals circumstàncies, la resolució que considere escaient amb vista a la suspensió del llançament, sempre de conformitat amb les lleis processals.  
  
Tercera. Compromisos del Consell General del Poder Judicial  
- Disposarà les mesures oportunes a fi que els fullets informatius, formularis normalitzats i la informació existent sobre l'organització, funcionament i competències dels serveis socials que elaboren les administracions, els òrgans directius i els serveis competents, siguen coneguts i es troben a disposició del jutge, del lletrat de l'Administració de Justícia i de les unitats que componen el tribunal, de manera que puguen acudir als serveis que resulten competents en cada cas i puguen fer les indicacions i orientacions oportunes als particulars afectats.  
  
- Organitzarà, en l'àmbit de les seues competències, les oportunes activitats formatives, informatives i de divulgació de l'objecte, contingut i finalitat del present conveni.  
- Fomentarà, en el marc de les seues competències, la col·laboració i la participació dels col·legis d'advocats i de procuradors i la seua implicació en la consecució dels objectius i finalitats del conveni.  
- Vetlarà, en el marc de les seues competències, i si és el cas a través dels òrgans de govern dels tribunals, perquè els serveis d'orientació jurídica disposen dels fullets informatius i formularis per a ser facilitats als ciutadans.  
- Col·laborarà en la confecció dels formularis i impresos normalitzats elaborats per la Generalitat.  
- Col·laborarà amb la Generalitat en la confecció d'un registre informàtic que permeta l'estudi estadístic de les actuacions realitzades a l'empara del conveni; a tals efectes, coadjuvarà en la implantació de mecanismes de cooperació perquè, bé els serveis comuns, bé els serveis socials, porten un sistema de registre dels casos en què, per haver-se apreciat una situació d'especial vulnerabilitat o d'exclusió social, fóra necessària la intervenció dels serveis socials corresponents, així com, si és el cas, la incidència en el curs del procediment.  
  
  
Quarta. Compromisos de la Generalitat  
- Facilitarà al Consell General del Poder Judicial i als jutjats del territori, a través de la Vicepresidència i Conselleria d'Igualtat i Polítiques Inclusives, tota la informació disponible sobre l'estructura, xarxes, organització, funcionament i recursos dels serveis socials i programes d'assistència social.  
- Facilitarà, a través de la Vicepresidència i Conselleria d'Igualtat i Polítiques Inclusives, la identificació del departament i personal responsable als efectes de les comunicacions previstes en el present conveni.  
  
- Es compromet, a través de les conselleries d'Habitatge, Obres Públiques i Vertebració del Territori i de la Vicepresidència i Conselleria d'Igualtat i Polítiques Inclusives, en l'àmbit de les seues competències respectives, a donar una resposta immediata i una tramitació urgent a les situacions d'especial vulnerabilitat i d'exclusió social posades de manifest a través dels òrgans jurisdiccionals en el marc de procediments judicials.  
- Confeccionarà els fullets informatius, formularis i tota la documentació destinada a ser posada a disposició dels ciutadans, i la facilitarà als jutjats del territori.  
- Les parts del conveni adoptaran les mesures adequades a fi de fomentar i propiciar la ràpida detecció per l'òrgan judicial, durant la substanciació d'un procediment d'execució hipotecària, d'una eventual situació de vulnerabilitat o de risc d'exclusió social que poguera incardinar-se en l'àmbit de la Llei 1/2013, de 14 de maig, o, en general, d'una situació de risc d'exclusió social diferent de la prevista en la dita norma, a fi que, amb respecte a les normes del procediment, puga traslladar de la dita situació a la Vicepresidència i Conselleria d'Igualtat i Polítiques Inclusives de la Generalitat o als serveis socials del corresponent ajuntament, a fi que l'Administració duga a terme les gestions necessàries per a analitzar la situació i, en el cas que siga procedent, puga adoptar les mesures encaminades per a assegurar l'actuació dels serveis socials, propis o de les entitats locals.  
- Confeccionarà un registre informàtic que permeta l'estudi estadístic de les actuacions realitzades a l'empara del conveni.  
- Fomentarà, en el marc de les competències de la Conselleria de Justícia, Administració Pública, Reformes Democràtiques i Llibertats Públiques, la col·laboració i la participació dels col·legis d'advocats i de procuradors i la seua implicació en la consecució dels objectius i finalitats del conveni.  
- Vetlarà, dins de les competències de la Conselleria de Justícia, Administració Pública, Reformes Democràtiques i Llibertats Públiques, perquè els serveis d'orientació jurídica corresponents disposen dels fullets informatius i formularis.  
  
Cinquena. Compromisos de la FVMP  
- Promourà entre els seus associats el coneixement del present conveni, buscant la seua col·laboració per a l'execució dels compromisos que s'hi recullen.  
- Facilitarà al Consell General del Poder Judicial i als jutjats del territori tota la informació de què es dispose sobre l'estructura, xarxes, organització, funcionament i recursos dels serveis socials i programes d'assistència social dels ajuntaments.  
- Procurarà que els seus associats donen una resposta immediata i una tramitació urgent a les sol·licituds remeses pels jutjats i comuniquen la resolució que pose fi a l'expedient.  
  
Sisena. Comunicacions entre la Generalitat, els ens locals, l'Administració de Justícia i el Consell General del Poder Judicial  
Les comunicacions entre l'òrgan judicial, la Vicepresidència i Conselleria d'Igualtat i Polítiques Inclusives de la Generalitat i el corresponent ens local s'efectuaren preferentment per mitjans electrònics.  
  
  
Setena. Confidencialitat de la informació i dels resultats  
La Generalitat i la FVMP es comprometen a garantir la total confidencialitat de les dades personals i familiars a què tinguen accés com a conseqüència de les activitats realitzades, d'acord amb el que disposa la Llei Orgànica 15/1999, de 13 de desembre, de protecció de dades de caràcter personal.  
Igualment es comprometen d'observar el que estableix la Llei 30/1992, de 26 de novembre, de règim jurídic de les administracions públiques i del procediment administratiu comú, pel que fa a l'accés limitat als propis interessats en relació amb els documents que continguen dades referents a la intimitat de les persones.  
  
  
Huitena. Despeses d'execució del conveni  
El present conveni no comporta, en principi, cap despesa per a les parts firmants, pel que fa a l'elaboració de fórmules de coordinació entre l'Administració de Justícia i l'Administració autonòmica i local. Les obligacions de les parts s'inseriran en el desenvolupament ordinari de les competències pròpies.  
El cost que poguera suposar per a cada una de les parts firmants la realització d'alguna de les activitats concretes que hagen de dur a terme, de conformitat amb el seu clausulat, s'assumirà d'acord amb les seues respectives normes de gestió econòmica.  
L'import màxim a assumir per la Conselleria de Justícia, Administració Pública, Reformes Democràtiques i Llibertats Públiques serà de 2.500 euros (IVA inclòs), que es finançaran amb càrrec al capítol II del programa pressupostari 141.10, Administració de Justícia, dels pressuposts de la Generalitat per a l'any 2016.  
  
Novena. Comissió de seguiment del conveni  
Es crearà un òrgan mixt de vigilància i control de l'execució i aplicació d'aquest conveni i de resolució de controvèrsies administratives. Aquesta comissió estarà integrada per dos representants de la Generalitat, dos per designació del Consell General del Poder Judicial i dos de la FVMP.  
La comissió es reunirà de forma ordinària cada sis mesos amb l'objecte de garantir la qualitat del servei, corregir disfuncionalitats i analitzar l'experiència; i amb caràcter extraordinari quan fóra necessari a petició de qualsevol de les parts.  
Actuarà com a secretari, amb veu però sense vot, un funcionari de la Generalitat.  
Haurà de remetre's còpia de les actes i acords, si és el cas, emesos en el si de la comissió de seguiment, a totes les parts firmants.  
  
Deu. Vigència del conveni  
La vigència del present conveni serà d'un any des de la seua firma i es prorrogarà per anualitats mitjançant un acord exprés aconseguit almenys dos mesos abans del fi de la seua vigència o de la vigència de qualsevol de les seues pròrrogues.  
  
Onze. Naturalesa jurídica  
El present conveni té naturalesa administrativa i es regirà per les clàusules que s'hi estableixen, i, a falta d'això, pel que regul la Llei 30/1992, de 26 de novembre, de règim jurídic de les administracions públiques i procediment administratiu comú, o per la que la substituïsca.  
  
  
Dotze. Resolució del conveni  
Serà causa de resolució del present conveni l'incompliment per una de les parts de qualsevol de les obligacions contretes o de les clàusules establides en aquell, així com l'incompliment de la normativa vigent en la matèria, la qual cosa facultarà les altres parts per a la seua resolució, i quedaran automàticament anul·lats tots els drets derivats, però no així les obligacions inherents.  
  
Tretze. Qüestions litigioses  
Sobre les qüestions litigioses que no hagen sigut resoltes en el si de la comissió de seguiment (controvèrsies administratives), es podrà interposar recurs potestatiu de reposició o recurs contenciós administratiu, segons el que disposa la Llei 30/1992, de 26 de novembre, de règim jurídic de les administracions públiques i del procediment administratiu comú, i la Llei 29/1998, de 13 de juliol, reguladora de la jurisdicció contenciosa administrativa.  
  
Catorze. Substitució del conveni anterior  
El present conveni substitueix el conveni de data 8 de juliol de 2013 respecte de les parts que el van firmar, el qual queda sense efecte a partir de la firma del present conveni.  
  
I en prova de conformitat de tot el que s'ha dit, i perquè conste com cal, es firma el present conveni de col·laboració al lloc i en la data indicats més amunt.  
  
Pel Consell General del Poder Judicial: Carlos Lesmes Serrano.  
Per la Generalitat: Ximo Puig i Ferrer.  
Per la Federació Valenciana de Municipis i Províncies: Rubén Alfaro Bernabé.